Sedamnaestogodišnji mladić ozlijeđen je u subotu navečer u Splitu, najvjerojatnije nožem, nakon verbalne prepirke s muškarcem koji je ubrzo uhićen, doznaje se u splitskoj policiji.

Događaj je zabilježen u 21 sat i to tek nakon što su policiju o svemu obavijestili djelatnici Hitne medicinske pomoći.

Upravo su oni prvi pomogli mladiću koji je zbog ubodne rane krvario. Policija je ubrzo izišla na teren i uhitila muškarca za kojeg se osnovano sumnja da je ozlijedio maloljetnika.

Nešto kasnije je utvrđeno kako je ozlijeđeni mladić zapravo 17-godišnjak koji je ozljede zadobio nakon verbalnog sukoba s muškom osobom u ulici Čulića Dvori u Splitu.

Za sada se ne zna koji su motivi svađe i napada, ali s obzirom da je policija započela kriminalističko istraživanje cijelog slučaja i to bi se uskoro trebalo doznati.